钦定古今图书集成/明伦汇编/氏族典/第307卷 > 《廖用贤尚友录》 > 商辂
## 钦定古今图书集成/明伦汇编/氏族典/第307卷 > 《廖用贤尚友录》 > 商辂

按《明外史商辂传》：“辂字弘载，淳安人。乡试、会试、殿试
皆第一，除修撰。辂丰姿瓌伟，英宗亲简为展书官。郕
王监国，以陈循、高谷荐，命入内阁，参机务。徐珵倡南
迁议，辂力沮之。其冬进侍讲。景泰元年，遣迎上皇于
居庸，进学士。三年进兵部左侍郎。景帝不豫，石亨辈
迎复上皇，王文、于谦等被收，召辂命草《复位诏》。亨密”
语辂：“赦文不须别具条款。”辂曰：“旧制也，不敢易。”亨辈
不悦，讽言官劾辂朋奸，下之狱，斥为民。然帝每念辂
以忌者，竟不复用。成化三年驿召至京，复以故官入
阁。寻进兵部尚书。久之，进户部。《宋元通鉴纲目》成，改
兼文渊阁大学士。皇太子立，加太子少保，进吏部尚
书。十三年进谨身殿大学士。辂为人平粹简重，宽厚
有容。至临大事，决大议，毅然莫能夺。中官汪直之督
西厂也，数兴大狱。辂条直十一罪，遂罢西厂。然直虽
不视厂事，宠幸如故。谮辂尝纳指挥杨晔贿，欲脱其
罪，辂不自安。而御史戴缙复颂直功，请复西厂。辂遂
力求去。诏加少保，赐敕驰传归。居十年卒，谥文毅。